# Άγιος Μηνάς ο Καλλικέλαδος

### Από τη Βικιπαίδεια, την ελεύθερη εγκυκλοπαίδεια

Ο Άγιος Μηνάς ο Καλλικέλαδος γεννήθηκε στην Αθήνα από ειδωλολάτρες γονείς στα χρόνια του αυτοκράτορα Μαξιμίνου, γύρω στο 311 μ.Χ. Σπούδασε κοντά σε μεγάλους φιλοσόφους και απέκτησε μεγάλη μόρφωση. Στη μελέτη όμως των φιλοσόφων δεν βρήκε εκείνο που επιθυμούσε, γι΄ αυτό εστράφη στη μελέτη των χριστιανικών συγγραμμάτων. Σαγηνευμένος από το Ευαγγέλιο και τη θεολογία των χριστιανών πατέρων έγινε χριστιανός και επιδόθηκε στην ιεραποστολή. Ήταν άριστος χειριστής του λόγου και πραγματικός ρήτορας, από όπου πήρε και το επίθετο «Καλλικέλαδος».

Την εποχή εκείνη ο Βασιλεύς Μαξιμίνος, μη γνωρίζοντας ότι είναι χριστιανός, τον έστειλε στην Αλεξάνδρεια ως έπαρχο με ειδική αποστολή να συμβιβάσει τους κατοίκους της Αλεξάνδρειας της Αιγύπτου που είχαν στασιάσει και αλληλοσπαράσσονταν. Φθάνοντας εκεί ο γενναίος Μηνάς κατέστειλε την επανάσταση και παρότρυνε τους χριστιανούς να είναι θερμότεροι στην πίστη. Όταν ο Μαξιμίνος διέταξε διωγμούς των χριστιανών στην περιοχή της Αιγύπτου, ο Μηνάς αντιτάχθηκε στη Βασιλική διαταγή, κήρυττε τον Χριστό και ενίσχυε τους πιστούς με τη θερμή διδασκαλία του. Οργισμένος ο Μαξιμίνος με την προδοσία του Μηνά απέστειλε νέο έπαρχο στην Αλεξάνδρεια, τον Αθηναίο λόγιο Ερμογένη, ο οποίος βασάνισε σκληρά τον Μηνά.

Πρώτα οι στρατιώτες του απέκοψαν τα πέλματα. Το αίμα του αγίου μάρτυρα έρεε κρουνηδόν ώστε να βαφεί ακόμη και το έδαφος. Ύστερα του απέκοψαν τη γλώσσα και του έβγαλαν τα μάτια. Αιμόφυρτος και αδύναμος καθώς ήταν διέταξε ο Ερμογένης να τον κλείσουν στη φυλακή για να τελειώσει εκεί. Κατά την παράδοση, το βράδυ εκείνο περιλούσθηκε με ουράνιο φως η φυλακή και μέσα στο φως εμφανίσθηκε ο Δεσπότης Χριστός, ο οποίος του έδωσε θάρρος και δύναμη, του ανέπλασε την γλώσσα, τα μάτια και τα πόδια και εκεί που ήταν σχεδόν νεκρός τον κατέστησε απόλυτα υγιή και πιο δυνατό από πριν. Την άλλη ημέρα έστειλε ο έπαρχος Ερμογένης στρατιώτες για να διαπιστώσουν αν πέθανε ο Μηνάς. Έκπληκτοι όλοι παρατήρησαν, ότι ο Μηνάς όχι μόνο δεν είχε πεθάνει αλλά και οι πληγές του είχαν εντελώς θεραπευθεί. Τότε δημόσια στο στάδιο της πόλεως τον ρώτησε πως έγινε αυτό και ο Μηνάς απάντησε ότι θεραπεύθηκε την ώρα που πεσμένος στο έδαφος με δάκρυα έψαλλε στον Θεό: «Εάν γαρ και πορευθώ εν μέσω σκιάς θανάτου ου φοβηθήσομαι κακά ότι συ μετ΄ εμού ει Κύριε». Η απάντηση συγκίνησε πολύ τον Ερμογένη, ο οποίος εκείνη την ώρα πίστεψε στο Χριστό, ομολόγησε την πίστη του και βαπτίσθηκε. Την ίδια ημέρα χιλιάδες ειδωλολάτρες πίστεψαν στο Χριστό.

Αργότερα αυτός ο λόγιος Αθηναίος χειροτονήθηκε επίσκοπος Αλεξανδρείας[εκκρεμεί παραπομπή] και αξιώθηκε μαρτυρικού τέλους. Βλέποντας ο Βασιλιάς ότι υπήρχε κίνδυνος όλη η πόλη να αποστατήσει, διέταξε τον αποκεφαλισμό του αγίου Μηνά. Έτσι τελείωσε μια ζωή πίστεως για να αρχίσει μια ιστορία αιωνιότητας και απείρων θαυμάτων. Ο άγιος Μηνάς παρέδωσε την ψυχή του στον Χριστό που τόσο αγάπησε και κήρυξε. Ο μαρτυρικός όμως θάνατος δεν του έκλεισε το στόμα. Απεναντίας ο άγιος φίμωσε το στόμα της δυσσεβείας, όπως λέγει το δίστιχο του Συναξαρίου του:«Τμηθείς ο Μηνάς, καν κελαδείν ουκ έχηΦιμοί κελαδούν δυσσεβείας το στόμα». Τα άγια λείψανά του κατά πρόνοια Θεού έφθασαν εις το Βυζάντιο, όπου ο Πατριάρχης δι΄ αγγέλου πληροφορηθείς τα παρέλαβε εις τα Πατριαρχεία και τα τιμούσε ως τιμιότερα λίθων πολυτελών.

Η ιστορία όμως του αγίου δεν τελειώνει εδώ. Στις 17 Φεβρουαρίου κάθε έτους γιορτάζουμε την εύρεση των λειψάνων του αγίου. Σε κάποια νυχτερινή οπτασία ο μάρτυρας άγιος Μηνάς υπέδειξε σε κάποιον που ονομαζόταν Φιλομμάτης, τον τόπο όπου βρισκόταν το άγιό του λείψανο. Κοινολογηθέντος του οράματος το οποίο έφτασε και στα αυτιά του βασιλιά Μαρκιανού (450-457), ότι δηλαδή στο γιαλό προς την Ακρόπολη κάτω από τη γη κρύπτονται τα τίμια λείψανα του αγίου Μηνά, κατασκάφτηκε ο τόπος και βρέθηκαν μέσα σε σιδερένια λάρνακα με επιγραφή που δήλωνε το πού έπρεπε αυτά να κατατεθούν. Σήμερα μικρό τεμάχιο του ιερού λειψάνου τού Αγίου βρίσκεται στην Ιερά Μητρόπολη Φθιώτιδος, στη Λαμία, και τίθεται προς προσκύνηση από τους πιστούς κατά την ημέρα της εορτής του, στις 10 Δεκεμβρίου κάθε έτους.

Έχει ενδιαφέρον το γεγονός ότι ο άγιος Μηνάς ως Καλλικέλαδος θεωρείται προστάτης των Δημοσιογράφων.

Ανακτήθηκε από "http://el.wikipedia.org../../../%CE%AC/%CE%B3/%CE%B9/%CE%86%CE%B3%CE%B9%CE%BF%CF%82_%CE%9C%CE%B7%CE%BD%CE%AC%CF%82_%CE%BF_%CE%9A%CE%B1%CE%BB%CE%BB%CE%B9%CE%BA%CE%AD%CE%BB%CE%B1%CE%B4%CE%BF%CF%82_2fc0.html"

Κατηγορίες: Άρθρα που χρειάζονται παραπομπές | Χριστιανοί άγιοι

##### Views

- Άρθρο
- Συζήτηση
- Τελευταία έκδοση

##### Αναζήτηση